Στην απομάκρυνση διαφημιστικών αφισών και πινακίδων προχώρησε η Περιφέρεια Αττικής από τις λεωφόρους Μεσογείων και Κηφισίας, που πρόκειται για χρόνιο αίτημα του πανελλήνιου συλλόγου «SOS τροχαία εγκλήματα».

Το μέτρο, το οποίο σε συνδυασμό με σειρά παρεμβάσεων βελτίωσης της κλίσης και αντιολισθηρότητας του οδοστρώματος, του ηλεκτροφωτισμού και άλλων ελαχιστοποιεί τους κινδύνους, στοχεύει στην ενίσχυση της οδικής ασφάλειας.

Ο αντιπεριφερειάρχης Βόρειου Τομέα Γιώργος Καραμέρος, που πήρε τη σχετική πρωτοβουλία, κάλεσε τους δήμους να προχωρήσουν σε αντίστοιχες πρωτοβουλίες.

«Χρέος και ευθύνη όλων μας είναι η προστασία της ανθρώπινης ζωής και καθημερινό μας μέλημα η οδική ασφάλεια των πολιτών» σημειώνει ο κ. Καραμέρος και για να συμπληρώσει το εξής:

«Δεν συμφιλιωνόμαστε με την ανομία και την παρανομία και το αντιαισθητικό και ρυπογόνο τσουνάμι αφισών και πινακίδων που κατακλύζουν τον ελεύθερο δημόσιο χώρο και εγκυμονούν κινδύνους με τραγικές συνέπειες. Νωπός είναι ακόμη ο άδικος χαμός των νέων συνανθρώπων μας, Γιάννη Σ., Αποστόλη Μ. και Γιάννη Π. στην άσφαλτο της Κηφισίας».